Il contact manca

Anthony de Mello, translatà en RG

Ina famiglia, bab, mamma e trais uffants era ventiraivla da pudair passentar quindesch dis da vacanzas sper la mar. Ils uffants faschevan bogn e construivan castels da sablun, ils geniturs ruassavan e legevan. 
Mintga di vegniva ina pitschna dunna veglia da la riva si. Ils chavels da quella eran grischs e sgulatschavan en il vent e ses vestgì era tschuf e sdratschà. La dunnetta marmugnava insatge vers sa sezza durant ch’ella auzava dal sablun objects mettend quels en in satg da plastic. 
Il terz di che la dunna è vegnida da la riva si han ils geniturs clamà ils uffants tar els. Els na duajan betg ir memia datiers da la dunna tschuffa. Cura che lezza è passada sperasvi, sco ils dis avant, sa sbassond cuntinuadamain per auzar si insatge, ha ella salidà la famiglia cun in surrir. Ma ses salid nun è vegnì respundì. 
Intginas emnas pli tard, puspè a chasa en la patria, è la famiglia vegnida a savair, tras conuschents che eran stads en la medema regiun en vacanzas, da la dunnetta. La dunna veglia tschuffa ed en sdratscha auzava si dal sablun stgaglias da vaider. Ella aveva elegì ina incumbensa da la vita, ella impediva ch’ils uffants sa taglian ils pes a la riva da la mar.